Wyddoch chi bod cariad dynes o Sir Benfro at ei mamwlad a'i hiaith wedi rhoi'r Gymraeg ar y rhan fwyaf o gyfrifiaduron y byd ar un adeg?

Dyma stori Geraldine Banes, y ffontiau byd-enwog greodd hi, a pham roddodd hi enwau Cymraeg iddyn nhw.

Mae ffontiau yn rhywbeth bron yn anweledig i ddefnyddwyr cyfrifiaduron erbyn hyn. Mae pawb sy'n defnyddio prosesydd geiriau'n gyfarwydd gyda dewis Arial , Times New Roman neu Calibri wrth ysgrifennu dogfen. Ond ar ddechrau'r 90au roedd ymdrech fawr i roi dewis o ffontiau safonol ar gyfer cyfrifiaduron cartref oedd mewn cyfnod o dwf aruthrol.

Roedd Geraldine Banes, a gafodd ei magu yn Nhyddewi, yn dylunio ffontiau ar gyfer y cwmni Monotype yn Redhill, Surrey. Ar yr un adeg roedd cwmni meddalwedd Microsoft yn chwilio am set o ffontiau fyddai'n gweithio i bawb ar eu system Windows 3.1.

"Dim ond rhai ohonom ni gymrodd at y dechnoleg, a gallu newid picselau ar y sgrin i gynrychioli nodau arferai gael eu dylunio â llaw," meddai.

"Roedden ni'n gyfrifol am wneud ffontiau craidd Windows 3.1 ac roeddwn i'n gyfrifol am y cod tu ôl i'r ffontiau Arial Regular, Courier Regular, Courier Italic, a Times Italic. Roedd gennym ni'r sgiliau dylunio nad oedd gan y technolegwyr yn Microsoft."